C 342/82
BG
Официален вестник на Европейския съюз
6.9.2022 г.
Сряда, 16 февруари 2022 r.
7. счита, че бързото и категорично определяне на приоритетите в контекста на оттеглянето на Обединеното кралство от Съюза, и по-специално защитата на правата на милионите граждани на ЕС в Обединеното кралство и на гражданите на Обединеното кралство в ЕС, засегнати от оттеглянето, специалните обстоятелства, пред които е изправен остров Ирландия, и единното финансово споразумение бяха от ключово значение за структурирането на процеса и стабилизирането на неговото въздействие в Съюза; въпреки това би било необходимо да се осигури по-голяма яснота по време на преговорите относно разрешаването на всички евентуални спорове, които могат да възникнат при прилагането на Споразумението за оттегляне, по-специално по отношение на ролята на Съда на ЕС; 8. счита, че ясното разпределение на задачите между институциите и безпрецедентният приобщаващ и прозрачен подход на Комисията и нейния главен преговарящ, включително по отношение на Парламента, бяха от първостепенно значение за запазването на последователността и единството в рамките на ЕС и сред неговите държави членки, за утвърждаването на приоритетите и интересите на ЕС в преговорите, както и за съхраняването на целостта на правния ред на Съюза; 9. приветства основните институционални участници за това, че запазиха единство между 27-те държави членки, както и в рамките на институциите на Съюза и помежду им, чрез което беше зачетено естеството на оттеглянето като процес на Съюза; 10. счита, че интересите на Съюза са защитени благодарение на стратегическата организация и обвързаността с условия между различните етапи на процедурата; припомня по-специално последователността на преговорите, които започнаха със споразумение относно договореностите за оттегляне, след което преминаха към разглеждане на договореностите за преходния период и след това приключиха със споразумение за цялостно уреждане на ново и тясно партньорство между ЕС и Обединеното кралство въз основа на значителния напредък в преговорите относно правата на гражданите, въпроса за Ирландия и Северна Ирландия, финансовото споразумение и обоснованото и съдържателно прилагане на удължаването на срока, посочен в член 50, параграф 3 от ДЕС; 11. оценява факта, че приоритет при преговорите с Обединеното кралство бяха правата на гражданите, които са и остават основен въпрос, и че тази глава от договореностите за оттегляне беше договорена на сравнително ранен етап от преговорите, като първоначалната версия на проекта на споразумението за оттегляне от 19 март 2018 г. съдържаше изцяло договорена втора част относно правата на гражданите, включително относно прякото действие на неговите разпоредби, както и относно компетентността на Съда на ЕС по отношение на съответните разпоредби относно правата на гражданите; 12. подчертава, че от самото начало Съюзът категорично изтъкна, че специфичните обстоятелства на остров Ирландия и необходимостта от запазване на Споразумението от Разпети петък и смекчаване на последиците от оттеглянето на Обединеното кралство за Ирландия са въпроси, които засягат ЕС в неговата цялост; 13. счита, че ограниченият във времето преходен период, през който действащите регулаторни, бюджетни, надзорни, съдебни и правоприлагащи инструменти и структури на ЕС продължиха да се прилагат и след оттеглянето беше в интерес и на двете страни и улесни преговорите по и свързването с бъдещите отношения; 14. припомня, че рамката за бъдещите отношения между ЕС и Обединеното кралство е определена в политическата декларация, придружаваща Споразумението за оттегляне, която включва ясни разпоредби, установени от двете страни, във връзка със сътрудничеството в областта на външната политика, сигурността и отбраната; 15. изразява съжаление за това, че правно необвързващото естество на политическата декларация предостави на Обединеното кралство правните основания да не поема ангажимент по ключови части от нейното съдържание, и по-специално по тези, свързани с външната политика и политиката на сигурност, и поради тази причина те не бяха включени в преговорите;
Оттеглящата се държава членка 16. въпреки това счита, че процесът на оттегляне се характеризираше, от страна на Обединеното кралство, с продължителна несигурност от самото начало до края на преговорите, което беше отразено, наред с другото, в разминаването във времето между референдума и нотификацията за оттегляне съгласно член 50 от ДЕС; счита, че тази несигурност се отрази на гражданите и икономическите оператори, по-специално тези на остров Ирландия; счита, че изтъкването на заплахата от оттегляне без споразумение застраши перспективите за организирано оттегляне;